נכתב על ידי דרור אמסטר ב 03/04/2019 16:33:43.
המשטרה טוענת כי שני צעירים מנתניה גנבו בכוח מתושב העיר טלפון סלולארי, שאיתו ביקש לצלם את רכבם לאחר תאונה בה היו מעורבים הצדדים.
האירוע התרחש ב-15 במרס. החשודים, בן דבש וגיא שלום, בשנות ה-20 לחייהם, נעצרו אחרי שבועיים בחשד לשוד מזוין, מאחר שלפי המיוחס להם הם פצעו את המתלונן בעזרת כלי חד, ומיד לאחר מכן נמלטו עם הטלפון הסלולארי שלו. עם מעצרם, המשטרה חיפשה בביתם. ברשות דבש נתפסו שני טלפונים ניידים ואילו ברשות שלום נתפס חומר החשוד כסם. דווקא מכשיר הטלפון שנשדד לא נתפס אצל החשודים.
בדיון להארכת מעצרם של החשודים בבית משפט השלום בפתח תקווה טען סנגורו של דבש, עו"ד יניב דניאל, כי "המשטרה שוב יוצאת למסע דיג... היו לפחות 15 אנשים שקיבלו טלפון וזומנו לחקירה כחשודים בתיק". עו"ד גיא עין- צבי, שמייצג את שלום, הוסיף כי "גם אם היה אירוע, הוא היה ספונטני".
השופטת אופיר כתבי-ריבלין מבית המשפט השלום בפתח תקווה האריכה את מעצרו של דבש עד 4 באפריל, ואת מעצרו של שלום עד היום (3.4). היום הוארך מעצרו ביום נוסף. במשטרה ינסו לבצע מסדר זיהוי תוך פרק זמן זה.
עו"ד עין צבי מסר בתגובה: "מצער הדבר שמסיבה שלא ברורה שמו של מרשי נקשר לאירוע והוא במעצר כבר יומיים. אני מצפה שעד מחר הוא ישוחרר ממעצרו".
עו"ד דניאל מסר: "למרשי אין כל קשר לאירוע. כל חטאו היה בכך שטייל ביום שישי באזור האירוע".